La Bibia piemontèisa/Testament Vej/Samuel/2 Samuel 9


2 Samuel

9

David a favoriss ël fieul ëd Giònata 

Un dì David a l’ha ciamà: “É-lo restaie ancora cheich dëssendent ëd la famija 'd Saul, përparèj che mi i peussa feje dël bin, për riguard ëd Giònata?”. Ore, la famija 'd Saul a l'avìa un servitor, ch’as ciamava Ziba. A l'han mandalo a ciamé a palass da David e 'l rè a l'ha dije: “Ses-to ti, Ziba?”. Chiel a l'ha rëspondù: “Për servite”. Ël rè a l'ha ciamaje: “É-lo pì gnun ch’a resta dla famija 'd Saul, përchè mi i peussa mostreje un segn ëd la misericòrdia ‘d Nosgnor?”. Ziba a l'ha rësponduje al rè: “A-i é ancora un fieul ëd Giònata stropi dij doi pé”. Ël rè a l'ha ciamà: “Andov' é-lo?” E Ziba a l'ha dije al rè: “A sta a ca 'd Machir, fieul d'Amiel, ëd Lò Debar”. Donca, rè David a l'ha mandà serchelo a la ca 'd Machir, a Lo Debar.

An rivand press ëd David, Mefiboset, fieul ëd Giònata, fieul ëd Saul, a l’é presentasse a David e a l’é prostërnassje ‘dnas con la front a tèra. David a l'ha dit: “Mefiboset?” E chiel a l'ha rësponduje: “I son mi, për servite”. David a l'ha dije: “Gnun-e tëmme. I veuj tratete con favor për riguard ëd tò pare Giònata. I veuj dete andré tùit ij camp ëd tò cé, Saul, e ti 't saras për sèmper mè òspit d’onor a mia tàula”. “Còs é-lo tò servitor, përchè ti 't-j fase grassia a 'n can mòrt parèj ëd mi?” A l'ha dije Mefiboset, an prostërnàndze. Antlora  ël rè a l'ha ciamà Ziba, servitor ëd Saul, e a l'ha dije: Tut lòn che a l'era 'd Saul e dla soa famija, mi i lo dago al fieul ëd tò padron. Ti 't-j travajeras për chiel la tèra, ti e tò fieuj e tò servitor. It në cheujeras la produssion, parèj che la ca dël tò sgnor a peussa avèj pan e proviande; nopà Mefiboset fieul ëd tò sgnor a mangerà tùit ij di a mia tàula. Ore, Ziba a l'avìa quìndes fieuj e vint servitor. Ziba a l'ha dije al rè: Tò servent a farà lòn che 'l rè, mè sgnor, a-j comanda”. Donca, Mefiboset a l’ha comensà vnì a mangé a la tàula 'd David tant 'me un fieul ëd rè.

Mefiboset a l'avìa un cit, na masnà, për nòm ëd Mica. Tuti coj ch’a stasìo ant la cà 'd Ziba a l'ero al servissi ëd Mefiboset.Ma Mefiboset a l'avìa residensa a Gerusalem dal moment che tùit ij di a mangiava a la tàula dël rè. Chiel a l'era stropi ëd tùit ij doi pé.

Nòte 

Bibia
Testament Vej
Samuel